DIGRIET TAL-QORTI TAL-ĠUSTIZZJA (It-Tmien Awla)
5 ta’ Ottubru 2023 (*)
“Rinviju għal deċiżjoni preliminari – Artikolu 99 tar-Regoli tal-Proċedura tal-Qorti tal-Ġustizzja – Risposta li ma tħalli ebda dubju raġonevoli – Enerġija – Qafas għat-tikkettar tal-enerġija – Regolament (UE) 2017/1369 – Punt (a) tal-ewwel paragrafu tal-Artikolu 6 – Obbligu tal-fornituri u tan-negozjanti ta’ prodott li jirreferu, fir-reklami viżivi tagħhom, għall-klassi tal-effiċjenza enerġetika ta’ dan il-prodott u għall-firxa tal-klassijiet tal-effiċjenza enerġetika disponibbli fuq it-tikketta tal-grupp ta’ prodotti kkonċernat – Applikabbiltà diretta ta’ dan l-obbligu – Marġni ta’ evalwazzjoni li għandhom dawn il-fornituri u dawn in-negozjanti sabiex jissodisfaw l-imsemmi obbligu fl-assenza ta’ adozzjoni ta’ att iddelegat abbażi ta’ dan ir-regolament”
Fil-Kawża C‑761/22,
li għandha bħala suġġett talba għal deċiżjoni preliminari skont l-Artikolu 267 TFUE, imressqa mil-Landgericht Bochum (il-Qorti Reġjonali ta’ Bochum, il-Ġermanja), permezz ta’ deċiżjoni tat‑23 ta’ Novembru 2022, li waslet fil-Qorti tal-Ġustizzja fil‑15 ta’ Diċembru 2022, fil-proċedura
Verband Wirtschaft im Wettbewerb Verein für Lauterkeit in Handel und Industrie eV
vs
Roller GmbH & Co. KG,
IL-QORTI TAL-ĠUSTIZZJA (It-Tmien Awla),
komposta minn M. Safjan (Relatur), President tal-Awla, N. Piçarra u M. Gavalec, Imħallfin,
Avukat Ġenerali: T. Ćapeta,
Reġistratur: A. Calot Escobar,
wara li rat id-deċiżjoni meħuda, wara li nstemgħet l-Avukata Ġenerali, li tagħti deċiżjoni permezz ta’ digriet motivat, konformement mal-Artikolu 99 tar-Regoli tal-Proċedura tal-Qorti tal-Ġustizzja,
tagħti l-preżenti
Digriet
1        It-talba għal deċiżjoni preliminari tirrigwarda l-interpretazzjoni tal-punt (a) tal-ewwel paragrafu tal-Artikolu 6 tar-Regolament (UE) 2017/1369 tal-Parlament Ewropew u tal-Kunsill tal‑4 ta’ Lulju 2017 li jistabbilixxi qafas għat-tikkettar tal-enerġija u li jħassar id-Direttiva 2010/30/UE (ĠU 2017, L 198, p. 1).
2        Din it-talba tressqet fil-kuntest ta’ tilwima bejn, minn naħa, il-Verband Wirtschaft im Wettbewerb Verein für Lauterkeit in Handel und Industrie eV u, min-naħa l-oħra, Roller GmbH & Co. KG dwar talba intiża sabiex din tal-aħħar tiġi kkundannata tieqaf milli tagħmel, għal fran u għal estratturi tal-kukers domestiċi, reklamar li fih ma tkunx indikata l-firxa tal-klassijiet tal-effiċjenza enerġetika disponibbli fuq it-tikketta tal-grupp ta’ prodotti kkonċernat.
Il‑kuntest ġuridiku
Id‑dritt tal‑Unjoni
Id‑Direttiva 2010/30/UE
3        Il-premessi 5 u 8 tad-Direttiva 2010/30/UE tal-Parlament Ewropew u tal-Kunsill tad‑19 ta’ Mejju 2010 dwar l-indikazzjoni permezz ta’ ttikkettar u l-informazzjoni standard tal-prodott dwar il-konsum tal-enerġija u riżorsi oħra minn prodotti marbutin mal-enerġija (ĠU 2010 L 153, p. 1), kienu jipprovdu:
“(5)      Il-forniment ta’ informazzjoni preċiża, rilevanti u komparabbli dwar il-konsum speċifiku ta’ enerġija tal-prodotti marbutin mal-enerġija għandu jinfluwenza l-għażla tal- utenti finali favur dawk il-prodotti li jikkonsmaw jew indirettament iwasslu għal konsum inqas tal-enerġija u riżorsi oħra essenzjali matul l-użu, u b’hekk iwassal lill-produtturi biex jieħdu passi biex inaqqsu l-konsum tal-enerġija u riżorsi oħra essenzjali mill-prodotti li jimmanifatturaw. Dan għandu jinkoraġġixxi wkoll indirettament l-użu effiċjenti ta’ dawn il-prodotti sabiex jikkontribwixxi għall-mira tal-[Unjoni Ewropea] ta’ 20 % effiċjenza tal-enerġija. Fin-nuqqas ta’ din l-informazzjoni, il-ħidma tal-forzi tas-suq waħidha tonqos milli tippromwovi l-użu razzjonali tal-enerġija u riżorsi essenzjali oħra għal dawn il-prodotti.
[…]
(8)      L-informazzjoni tilgħab rwol importanti fil-ħidma tal-forzi tas-suq u huwa għalhekk neċessarju li tiġi introdotta tikketta uniformi għall- prodotti kollha tal-istess tip, sabiex ix-xerrejja potenzjali jiġu pprovduti b’informazzjoni supplimentari standard dwar l-ispejjeż ta’ dawk il-prodotti f’termini ta’ enerġija u l-konsum ta’ riżorsi essenzjali oħra u sabiex jittieħdu miżuri sabiex jiġi żgurat li utenti aħħarin potenzjali li ma jarawx il-prodott għall-wiri, u għalhekk li ma jkollhomx l-opportunità jaraw it-tikketta, ikunu wkoll fornuti b’din l-informazzjoni. Sabiex tkun effiċjenti u ta’ suċċess, it-tikketta għandha tkun tingħaraf faċilment mill-utent aħħari, sempliċi u fil-qosor. Għal dan il-għan il-format eżistenti tat-tikketta għandu jinżamm bħala l-bażi biex l-utenti aħħarin jiġu informati dwar l-effiċjenza tal-prodotti. Il-konsum tal-enerġija mill-prodotti u informazzjoni oħra dwarhom għandhom jitkejlu skont standards u metodi armonizzati.”
4        L-Artikolu 10 ta’ din id-direttiva kien jipprevedi:
“1.      Il-Kummissjoni għandha tistabbilixxi d-dettalji dwar it-tikketta u l-iskeda permezz ta’ atti delegati skont l-Artikoli 11, 12 u 13, dwar kull tip ta’ prodott skont dan l-Artikolu.
[…]”
Ir‑Regolament Iddelegat (UE) Nru 65/2014
5        Ir-Regolament ta’ Delega tal-Kummissjoni (UE) Nru 65/2014 tal‑1 ta’ Ottubru 2013 li jissupplimenta lid-Direttiva 2010/30/UE tal-Parlament Ewropew u tal-Kunsill fejn jidħol it-tikkettar enerġetiku tal-fran domestiċi u l-estratturi tal-kukers (ĠU 2014, L 29, p. 1, rettifika fil-ĠU 2015, L 61, p. 26), ġie adottat, konformement mat-tieni ċitazzjoni tiegħu, abbażi tal-Artikolu 10 tad-Direttiva 2010/30.
6        L-Artikolu 3 ta’ dan ir-regolament iddelegat, bit-titolu tar-regolament ikkontestat, intitolat “Ir-responsabbiltajiet tal-fornituri u skeda taż-żmien”, jipprovdi:
“Il-fornituri għandhom jiżġuraw li:
1.      Fir-rigward tat-tikketti, l-iskedi tat-tagħrif u d-dokumentazzjoni teknika
(a)      Għall-fran domestiċi:
(i)      kull forn domestiku jkollu tikketta/i stampata bl-informazzjoni fil-format stabbilit fil-punt 1 tal-Anness III għal kull kavità tal-forn;
[…]
(iv)      kull riklam ta’ mudell speċifiku ta’ forn domestiku jkun fih il-klassi tal-effiċjenza enerġetika, jekk ir-riklam jagħti informazzjoni relatata mal-enerġija jew il-prezz;
(v)      xi materjal tekniku ta’ promozzjoni dwar mudell speċifiku ta’ forn domestiku li jiddeskrivi l-parametri tekniċi speċifiċi tiegħu, inkluża l-klassi tal-effiċjenza enerġetika ta’ dak il-mudell;
[…]
(b)      Għall-estratturi tal-kukers domestiċi:
(i)      kull estrattur tal-kukers domestiku jkollu tikketta/i stampata bl-informazzjoni fil-format stabbilit fil-punt 2 tal-Anness III;
[…]
(iv)      kull riklam ta’ mudell speċifiku ta’ estrattur tal-kukers domestiku jkun fih il-klassi tal-effiċjenza enerġetika, jekk ir-riklam jagħti informazzjoni relatata mal-enerġija jew il-prezz;
(v)      xi materjal tekniku ta’ promozzjoni dwar mudell speċifiku ta’ estrattur tal-kukers domestiku li jiddeskrivi l-parametri tekniċi speċifiċi tiegħu, inkluża l-klassi tal-effiċjenza enerġetika ta’ dak il-mudell;
[…]
3.      Fir-rigward tal-formati tat-tikketti:
(a)      Għall-fran domestiċi, il-format tat-tikketta għall-kavità tal-forn għandu jkun kif stipulat fil-punt 1 tal-Anness III, għall-apparat li se jitqiegħed fis-suq mill‑1 ta’ Jannar 2015.
(b)      Għall-estratturi tal-kukers domestiċi, il-format tat-tikketta għandu jkun kif stipulat fil-punt 2 tal-Anness III, skont din l-iskeda taż-żmien:
[…]
(iv)      għall-estratturi tal-kukers domestiċi li jitqiegħdu fis-suq mill-1 ta’ Jannar 2020 bil-klassijiet tal-effiċjenza enerġetika A+++, A++, A+, A, B, C, u D, it-tikketti għandhom ikunu skont il-punt 2.1.4 tal-Anness III (it-Tikketta 4).
[…]”
7        L-Artikolu 4 tal-imsemmi regolament iddelegat bit-titolu “Ir-responsabbiltajiet tan-negozjanti”, huwa fformulat kif ġej:
“In-negozjanti għandhom jiżguraw li:
1.      Għall-fran domestiċi:
[…]
(c)      kull riklam ta’ kull għamla jew mezz ta’ bejgħ mill-bogħod u l-kummerċjalizzazzjoni ta’ mudell speċifiku ta’ forn ikollhom referenza għall-klassi tal-effiċjenza enerġetika, jekk ir-riklam jagħti informazzjoni relatata mal-enerġija jew il-prezz;
(d)      kull materjal tekniku ta’ promozzjoni dwar mudell speċifiku li jiddeskrivi l-parametri tekniċi speċifiċi ta’ forn ikollu l-klassi tal-effiċjenza enerġetika ta’ dak il-mudell.
2.      Għall-estratturi tal-kukers domestiċi:
[…]
(c)      kull riklam ta’ kull għamla jew mezz ta’ bejgħ mill-bogħod u l-kummerċjalizzazzjoni ta’ mudell speċifiku ta’ estrattur tal-kukers domestiku jkollhom referenza għall-klassi tal-effiċjenza enerġetika, jekk ir-riklam jagħti informazzjoni relatata mal-enerġija jew il-prezz;
(d)      kull materjal tekniku ta’ promozzjoni dwar mudell speċifiku li jiddeskrivi l-parametri tekniċi speċifiċi ta’ estrattur tal-kukers domestiku jkollu l-klassi tal-effiċjenza enerġetika ta’ dak il-mudell.”
8        It-titolu tal-Anness III tal-istess regolament iddelegat huwa “It-tikketta”. Il-punt 1.1.1 ta’ dan l-anness, bit-titolu “Il-preżentazzjoni tat-tikketta – għal kull kavità ta’ forn domestiku li jaħdem bl-elettriku”, jinkludi l-immaġni li ġejja:
9        Il-punt 1.1.2 tal-Anness III tar-Regolament Iddelegat Nru 65/2014, bit-titolu “Tagħrif fuq it-tikketta – għall-fran domestiċi li jaħdmu bl-elettriku”, jesponi l-leġġenda għan-numri Rumani indikati fuq l-immaġini riprodotta fil-punt 1.1.1 ta’ dan l-anness u jipprevedi:
“It-tikketta għandha tinkludi t-tagħrif li ġej:
[…]
IV.      il-klassi tal-effiċjenza enerġetika tal-kavità stabbilita skont l-Anness I. It-tarf tal-vleġġa li fiha tidher l-ittra ta’ indikazzjoni għandu jitqiegħed fl-istess livell bħat-tarf tal-vleġġa li fiha tidher il-klassi tal-effiċjenza enerġetika rilevanti;
[…]”
10      Skont il-punt 1.1.3 tal-Anness III ta’ dan ir-regolament iddelegat, bit-titolu “Id-disinn tat-tikketta – għall-fran domestiċi li jaħdmu bl-elettriku”:
“Id-disinn tat-tikketta għal kull kavità ta’ forn domestiku li jaħdem bl-elettriku għandu jkun bħal dak tal-istampa li ġejja:
fejn:
[…]
(5)      L-iskala tal-klassijiet tal-effiċjenza enerġetika
–        Il-vleġeġ: għoli: 5,5 millimetri, spazju bejn vleġġa u oħra: millimetru (1) – kuluri:
–        l-aqwa klassi: X-00-X-00
–        it-tieni klassi: 70-00-X-00
–        it-tielet klassi: 30-00-X-00
–        ir-raba’ klassi: 00-00-X-00
–        il-ħames klassi: 00-30-X-00
–        is-sitt klassi: 00-70-X-00
–        l-aħħar klassi: 00-X-X-00
–        Il-kliem: Calibri tipa grassa 18-il pt, b’ittri kbar u bl-abjad; is-simbolu ‘+’: Calibri tipa grassa 12-il pt, bl-abjad u allinjat f’ringiela waħda.
(6)      Il-klassi tal-effiċjenza enerġetika
–        Il-vleġġa: wisa’: 20 millimetru, għoli: 10 millimetri, 100 % iswed;
–        Il-kliem: Calibri tipa grassa 24 pt, b’ittri kbar u bl-abjad; is-simbolu ‘+’: Calibri tipa grassa 18-il pt, bl-abjad u allinjat f’ringiela waħda.
[…]”
11      Il-punt 2.1.4 tal-Anness III tal-imsemmi regolament iddelegat, bit-titolu “L-estratturi tal-kukers domestiċi li jaqgħu fil-klassijiet A+++ sa D tal-effiċjenza enerġetika (it-Tikketta 4), jinkludi l-immaġni segwenti:
12      Il-punt 2.2 tal-Anness III tal-istess regolament iddelegat, bit-titolu “Tagħrif fuq it-tikketta – għall-estratturi tal-kukers domestiċi”, jesponi l-leġġenda għan-numri Rumani indikati, b’mod partikolari, fuq l-immaġini riprodotta fil-punt 2.1.4 ta’ dan l-anness u jipprevedi:
“It-tikketta għandha tinkludi t-tagħrif li ġej:
[…]
III.      il-klassi tal-effiċjenza enerġetika tal-estrattur tal-kukers domestiku, stabbilita skont l-Anness I. It-tarf tal-vleġġa li fiha tidher il-klassi tal-effiċjenza enerġetika tal-estrattur tal-kukers domestiku għandu jitqiegħed fl-istess livell bħat-tarf tal-vleġġa li fiha tidher il-klassi tal-effiċjenza enerġetika rilevanti;
[…]”
13      Skont il-punt 2.3 tal-Anness III tar-Regolament Iddelegat Nru 65/2014, bit-titolu “Id-disinn tat-tikketta – għall-estratturi tal-kukers domestiċi”
“Id-disinn tat-tikketta għandu jkun bħal dak tal-istampa li ġejja:
fejn:
[…]
(5)      L-iskala tal-klassijiet tal-effiċjenza enerġetika
–        Il-vleġeġ: għoli: 4 millimetri, spazju bejn vleġġa u oħra: 0,75 millimetru – kuluri:
–        l-aqwa klassi: X-00-X-00
–        it-tieni klassi: 70-00-X-00
–        it-tielet klassi: 30-00-X-00
–        ir-raba’ klassi: 00-00-X-00
–        il-ħames klassi: 00-30-X-00
–        is-sitt klassi: 00-70-X-00
–        l-aħħar klassi: 00-X-X-00
–        Il-kliem: Calibri tipa grassa 10 pt, b’ittri kbar u bl-abjad; is-simbolu ‘+’: Calibri tipa grassa 7 pt, bl-abjad u allinjat f’ringiela waħda.
(6)      Il-klassi tal-effiċjenza enerġetika
–        Il-vleġġa: wisa’: 15-il millimetru, għoli: 8 millimetri, 100 % iswed;
–        Il-kliem: Calibri tipa grassa 17-il pt, b’ittri kbar u bl-abjad; is-simbolu ‘+’: Calibri tipa grassa 12-il pt, bl-abjad u allinjat f’ringiela waħda.
[…]”
Ir‑Regolament 2017/1369
14      Il-premessi 2 u 10 tar-Regolament 2017/1369 jipprovdu:
“(2)      It-tikkettar tal-enerġija jippermetti li l-klijenti jagħmlu għażliet infurmati abbażi tal-konsum tal-enerġija mill-prodotti relatati mal-enerġija. L-għoti ta’ informazzjoni dwar prodotti relatati mal-enerġija li jkunu effiċjenti u sostenibbli jikkontribwixxi b’mod sinifikanti għall-iffrankar tal-enerġija u għat-tnaqqis tal-kontijiet tal-enerġija, filwaqt li fl-istess ħin jippromwovi l-innovazzjoni u l-investimenti fil-produzzjoni ta’ prodotti aktar effiċjenti fl-użu tal-enerġija. It-titjib tal-effiċjenza tal-prodotti relatati mal-enerġija permezz ta’ għażla infurmata min-naħa tal-klijenti u l-armonizzazzjoni tar-rekwiżiti relatati fil-livell tal-Unjoni hu ta’ benefiċċju wkoll għall-manifatturi, għall-industrija u għall-ekonomija tal-Unjoni inġenerali.
[…]
(10)      L-għoti ta’ informazzjoni preċiża, rilevanti u komparabbli dwar il-konsum speċifiku tal-enerġija tal-prodotti relatati mal-enerġija jiffaċilita l-għażla min-naħa tal-klijent favur prodotti li jikkunsmaw inqas enerġija u riżorsi essenzjali oħrajn waqt l-użu. Tikketta obbligatorja standardizzata tal-prodotti relatati mal-enerġija hi mezz effettiv li permezz tiegħu l-klijenti potenzjali jingħataw informazzjoni komparabbli dwar l-effiċjenza enerġetika tal-prodotti. Jenħtieġ li t-tikketta tkun issupplimentata bi skeda informattiva dwar il-prodott. Jenħtieġ li t-tikketta tingħaraf faċilment u tkun sempliċi u konċiża. Għal dak il-għan, jenħtieġ li l-iskala eżistenti ta’ kuluri tat-tikketta li jvarjaw bejn aħdar skur u aħmar tinżamm bħala l-bażi biex il-konsumaturi jiġu infurmati dwar l-effiċjenza enerġetika tal-prodotti. Biex it-tikketta tkun verament utli għall-klijenti li jridu jiffrankaw l-enerġija u l-ispejjeż, jenħtieġ li l-istadji tal-iskala tat-tikketta jikkorrispondu għal iffrankar sinifikanti tal-enerġija u l-ispejjeż għall-klijenti. Għall-biċċa l-kbira tal-gruppi ta’ prodotti, fejn xieraq, jenħtieġ li minbarra l-iskala tat-tikketta, it-tikketta tindika wkoll il-konsum assolut tal-enerġija, biex il-klijenti jkunu jistgħu jbassru l-impatt dirett tal-għażliet tagħhom fuq il-kontijiet tagħhom tal-enerġija. Madankollu, mhuwiex possibbli li tingħata l-istess informazzjoni fir-rigward ta’ prodotti relatati mal-enerġija li ma jikkunsmawx enerġija huma stess.
[…]”
15      Il-punt (a) tal-ewwel paragrafu tal-Artikolu 6 ta’ dan ir-regolament jipprovdi:
“Il-fornitur u n-negozjant:
(a)      għandhom jagħmlu referenza għall-klassi tal-effiċjenza enerġetika tal-prodott u l-firxa tal-klassijiet tal-effiċjenza enerġetika disponibbli fuq it-tikketta f’reklami viżivi jew materjal promozzjonali tekniku għal mudell speċifiku f’konformità mal-att delegat rilevanti”.
16      L-Artikolu 16 tal-imsemmi regolament huwa fformulat kif ġej:
“1.      Il-Kummissjoni għandha s-setgħa li tadotta atti delegati skont l-Artikolu 17 biex tissupplimenta dan ir-Regolament billi tistabbilixxi rekwiżiti dettaljati relatati ma’ tikketti għal gruppi speċifiċi ta’ prodotti.
[]
3.      L-atti delegati relatati ma’ gruppi speċifiċi ta’ prodotti għandhom jispeċifikaw, b’mod partikolari:
[…]
(j)      kif il-klassi tal-enerġija u l-firxa tal-klassijiet tal-effiċjenza disponibbli fuq it-tikketta għandhom jiġu nklużi fir-reklami viżivi u l-materjal promozzjonali tekniku, inkluż il-leġibbiltà u l-viżibbiltà;
[…]”
17      L-Artikolu 20(4) tal-istess regolament jipprevedi:
“L-atti delegati adottati skont l-Artikolu 10 tad-Direttiva 2010/30/UE u d-Direttiva [tal-Kummissjoni 96/60/KE tad‑19 ta’ Settembru 1996 li timplimenta d-Direttiva tal-Kunsill 92/75/KEE rigward it-tikketti li jindikaw il-konsum ta’ l-enerġija ta’ magni tad-dar għall-ħasil u għat-tnixxif tal-ħwejjeġ f’daqqa (ĠU Edizzjoni Speċjali bil-Malti, Kapitolu 13, Vol 18, p. 3),] għandhom jibqgħu fis-seħħ sakemm jiġu mħassra b’att delegat adottat skont l-Artikolu 16 ta’ dan ir-Regolament li jkopri l-grupp ta’ prodotti rilvanti.
Obbligi taħt dan ir-Regolament għandhom japplikaw fir-rigward ta’ gruppi ta’ prodotti koperti b’atti delegati adottati skont l-Artikolu 10 tad-Direttiva 2010/30/UE u bid-Direttiva 96/60/KE.”
Ir-Regolamenti Ddelegati (UE) 2019/2013, 2019/2014, 2019/2015, 2019/2016, 2019/2017 u 2019/2018
18      L-Annessi VII u VIII tar-Regolament Delegat tal-Kummissjoni (UE) 2019/2013 tal‑11 ta’ Marzu 2019 li jissupplimenta r-Regolament (UE) 2017/1369 tal-Parlament Ewropew u tal-Kunsill fejn jidħol it-tikkettar tal-enerġija tal-unitajiet tal-wiri elettroniċi u li jħassar ir-Regolament Delegat tal-Kummissjoni (UE) Nru 1062/2010 (ĠU 2019, L 315, p. 1, rettifika fil-ĠU 2020, L 50, p. 18), tar-Regolament Delegat tal-Kummissjoni (UE) 2019/2014 tal‑11 ta’ Marzu 2019 li jissupplimenta r-Regolament (UE) 2017/1369 tal-Parlament Ewropew u tal-Kunsill fir-rigward tat-tikkettar tal-enerġija tal-magni tal-ħasil tal-ħwejjeġ domestiċi u tal-magni tal-ħasil u tat-tnixxif tal-ħwejjeġ domestiċi u li jħassar ir-Regolament Delegat tal-Kummissjoni (UE) Nru 1061/2010 u d-Direttiva tal-Kummissjoni 96/60/KE (ĠU 2019, L 315, p. 29, rettifika fil-ĠU 2020, L 50, p. 19), tar-Regolament Delegat tal-Kummissjoni (UE) 2019/2015 tal‑11 ta’ Marzu 2019 li jissuplimenta r-Regolament (UE) 2017/1369 tal-Parlament Ewropew u tal-Kunsill fir-rigward tat-tikkettar tal-enerġija tas-sorsi tad-dawl u li jħassar ir-Regolament Delegat tal-Kummissjoni (UE) Nru 874/2012 (ĠU 2019, L 315, p. 68), tar-Regolament Delegat tal-Kummissjoni (UE) 2019/2016 tal‑11 ta’ Marzu 2019 li jissupplimenta r-Regolament (UE) 2017/1369 tal-Parlament Ewropew u tal-Kunsill fir-rigward tat-tikkettar tal-enerġija ta’ apparat refriġeranti u li jħassar ir-Regolament Delegat tal-Kummissjoni (UE) Nru 1060/2010 (ĠU 2019, L 315, p. 102, rettifika fil-ĠU 2020, L 50, p. 21), tar-Regolament Delegat tal-Kummissjoni (UE) 2019/2017 tal‑11 ta’ Marzu 2019 li jissupplimenta r-Regolament (UE) 2017/1369 tal-Parlament Ewropew u tal-Kunsill fir-rigward tat-tikkettar tal-enerġija tal-magni tal-ħasil tal-platti domestiċi u li jħassar ir-Regolament Delegat tal-Kummissjoni (UE) Nru 1059/2010 (ĠU 2019, L 315, p. 134), kif ukoll tar-Regolament Delegat tal-Kummissjoni (UE) 2019/2018 tal‑11 ta’ Marzu 2019 li jissupplimenta r-Regolament (UE) 2017/1369 tal-Parlament Ewropew u tal-Kunsill fir-rigward tat-tikkettar tal-enerġija ta’ apparat refriġeranti b’funzjoni ta’ bejgħ dirett (ĠU 2019, L 315, p. 155, rettifiki fil-ĠU 2020, L 317, p. 39, fil-ĠU 2021, L 309, p. 36 u fil-ĠU 2021, L 373, p. 95, jinkludu l-figuri li ġejjin, filwaqt li għandu jiġi ppreċiżat li l-figura monokromika hija riprodotta biss fl-Anness VII ta’ dawn ir-regolamenti ta’ delega:
“ ”
Il‑kawża prinċipali u d‑domandi preliminari
19      Roller topera madwar 150 ħanut tal-għamara fil-Ġermanja kollha u tippreżenta ruħha bħala l-ikbar skontatur tal-għamara fil-Ġermanja.
20      Fil-bidu tas-sena 2022, fit-taqsima tas-sit internet tagħha bit-titolu “Kċejjen bi promozzjoni”, hija rreklamat kċina mgħammra għall-prezz ta’ EUR 1 699.00. Minbarra l-informazzjoni dwar l-għamara tal-kċina, hija pprovdiet ukoll informazzjoni dwar l-apparati elettriċi integrati f’din il-kċina. B’mod partikolari, hija indikat li l-klassi tal-effiċjenza enerġetika għall-forn inkastrat u għall-estrattur tal-kuker kienet rispettivament “A” u “C”. Din l-indikazzjoni kienet tinsab fi vleġġa grafika bi sfond ikkulurit, jiġifieri ta’ kulur isfar f’dak li jirrigwarda l-forn inkastrat u ta’ kulur oranġjo f’dak li jirrigwarda l-estratturi tal-kukers. Madankollu, il-firxiet tal-klassijiet tal-effiċjenza enerġetika, hekk kif jidhru fuq it-tikketta tal-apparati kkonċernati, kienu nieqsa.
21      Il-Verband Wirtschaft im Wettbewerb Verein für Lauterkeit in Handel und Industrie hija assoċjazzjoni ddikjarata li għandha kapaċità ġuridika. Skont l-istatuti tagħha, l-għanijiet tagħha kienu, għal iktar minn 40 sena, b’mod partikolari, li tippromwovi l-interessi kummerċjali tal-membri tagħha u li tiġġieled kontra l-kompetizzjoni żleali jew li tippromwovi l-kompetizzjoni leali billi tipparteċipa fir-riċerka legali, fl-għoti ta’ spejga u fl-informazzjoni b’kooperazzjoni mal-korpi kompetenti tal-amministrazzjoni tal-ġustizzja.
22      Fl‑10 ta’ Frar 2022, il-Verband Wirtschaft im Wettbewerb Verein für Lauterkeit in Handel und Industrie intimat, mingħajr suċċess, lil Roller minħabba ksur, b’mod partikolari, tar-Regolament 2017/1369, minħabba li hija ma kinitx indikat, fir-reklamar tagħha, il-firxa tal-klassijiet tal-effiċjenza enerġetika f’dak li jirrigwarda l-forn u l-estrattur tal-kuker ikkonċernati.
23      Għalhekk il-Verband Wirtschaft im Wettbewerb Verein für Lauterkeit in Handel und Industrie ppreżentat quddiem il-Landgericht Bochum (il-Qorti Reġjonali ta’ Bochum, il-Ġermanja), li hija l-qorti tar-rinviju, rikors intiż, b’mod partikolari, sabiex tali reklamar jitwaqqaf fil-futur.
24      B’mod partikolari, il-Verband Wirtschaft im Wettbewerb Verein für Lauterkeit in Handel und Industrie tqis li, skont il-punt(a) tal-ewwel paragrafu tal-Artikolu 6 tar-Regolament 2017/1369, negozjanti bħal Roller għandhom l-obbligu li jirreferu, fir-reklamar viżiv relatat mal-fran u mal-estratturi tal-kukers domestiċi, għall-klassi tal-effiċjenza enerġetika tal-apparati kkonċernati u għall-firxa tal-klassijiet tal-effiċjenza disponibbli fuq it-tikketta tal-gruppi ta’ prodotti kkonċernati, jiġifieri, fir-rigward kemm tal-fran kif ukoll tal-estratturi tal-kukers domestiċi, il-firxa tal-klassijiet tal-effiċjenza li tinsab bejn A + + + u D.
25      Quddiem il-qorti tar-rinviju, Roller issostni, min-naħa tagħha, li hija ma għandha ebda obbligu li tindika l-firxa tal-klassijiet tal-effiċjenza enerġetika tal-gruppi ta’ prodotti kkonċernati fir-reklamar tagħha relatat mal-fran u mal-estratturi tal-kukers elettriċi. Fil-fatt, dan l-obbligu għadu ma ġiex ikkonkretizzat, għal dawn il-gruppi ta’ prodotti, permezz ta’ att iddelegat adottat abbażi tar-Regolament 2017/1369 u lanqas ma jirriżulta direttament mill-Artikolu 6 ta’ dan ir-regolament.
26      Il-qorti tar-rinviju tirrileva li, fir-rigward tal-fran u tal-estratturi tal-kukers domestiċi, ebda att iddelegat għadu ma ġie adottat abbażi tar-Regolament 2017/1369 u li r-Regolament Iddelegat Nru 65/2014, li ġie adottat abbażi tad-Direttiva 2010/30 imħassra bir-Regolament 2017/1369, ma jinkludi ebda obbligu li tiġi indikata l-firxa tal-klassijiet tal-effiċjenza enerġetika tal-grupp ta’ prodotti kkonċernat fir-reklamar viżiv u fil-materjal promozzjonali tekniku korrispondenti.
27      F’dan il-kuntest, din il-qorti tistaqsi wkoll jekk mill-punt (a) tal-ewwel paragrafu tal-Artikolu 6 tar-Regolament 2017/1369 jistax jiġi dedott direttament li negozjanti bħal Roller għandhom l-obbligu jirreferu fir-reklamar viżiv tagħhom u fil-materjal promozzjonali tekniku tagħhom għall-klassi tal-effiċjenza enerġetika tal-apparati kkonċernati u għall-firxa tal-klassijiet tal-effiċjenza enerġetika disponibbli fuq it-tikketta tal-grupp ta’ prodotti kkonċernat jew jekk l-applikazzjoni ta’ tali obbligu hijiex “sospiża” sad-dħul fis-seħħ ta’ att iddelegat adottat abbażi ta’ dan ir-regolament. Fil-każ fejn dawn in-negozjanti jkunu marbuta b’dan l-obbligu, l-imsemmija qorti tixtieq tkun taf ukoll jekk dawn għandhomx ċertu marġni ta’ evalwazzjoni sabiex jippreżentaw din il-klassi u din il-firxa tal-effiċjenza enerġetika u x’possibbiltajiet dawn għandhom sabiex jeżerċitaw din il-marġni ta’ evalwazzjoni.
28      F’dawn iċ-ċirkustanzi, il-Landgericht Bochum(il-Qorti Reġjonali ta’ Bochum) iddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domandi preliminari li ġejjin:
“1)      Jirriżulta diġà direttament mill-punt a tal-ewwel paragrafu tal-Artikolu 6 tar-Regolament [2017/1369] obbligu tal-fornituri jew tal-bejjiegħa mill-ġdid [negozjanti] ta’ prodotti kkonċernati mill-ittikkettjar tal-enerġija li jirreferu, fir-reklamar tagħhom, għall-klassi ta’ effiċjenza enerġetika u għall-firxa ta’ klassijiet ta’ effiċjenza enerġetika, mingħajr ma l-imsemmija dispożizzjoni tkun suġġetta għal riżerva ta’ konkretizzazzjoni permezz ta’ att delegat?
2)      Fil-każ ta’ risposta fl-affermattiv għall-ewwel domanda:
a)      Obbligu tal-fornituri jew tal-bejjiegħa mill-ġdid ta’ prodotti kkonċernati mill-ittikkettjar tal-enerġija li jirreferu, fir-reklamar tagħhom, għall-klassi ta’ effiċjenza enerġetika u għall-firxa ta’ klassijiet ta’ effiċjenza enerġetika, li jirriżulta diġà direttament mill-punt a tal-ewwel paragrafu tal-Artikolu 6 tar-Regolament 2017/1369 għandu bħala konsegwenza li l-fornituri jew il-bejjiegħa mill-ġdid għandhom, sad-dħul fis-seħħ tal-atti delegati l-ġodda, ċertu marġni ta’ manuvra rigward it-tip ta’ preżentazzjoni? b) Fil-każ li tingħata risposta fl-affermattiv għad-domanda 2(a):
b)      Sad-dħul fis-seħħ tal-atti delegati l-ġodda, liema hija/huma l-possibbiltà/possibiltajiet konformi mad-dritt tal-Unjoni li l-fornituri jew il-bejjiegħa mill-ġdid għandhom sabiex jippreżentaw l-informazzjoni mitluba dwar il-klassi ta’ effiċjenza enerġetika u l-firxa ta’ klassijiet ta’ effiċjenza enerġetika? Jekk ikun il-każ, il-kombinazzjoni magħżula mill-konvenuta tal-klassi ta’ effiċjenza enerġetika u l-arranġament tal-kuluri skont l-Anness K 1 tar-rikors hija suffiċjenti?
3)      Fil-każ li tingħata risposta fin-negattiv għall-ewwel domanda:
L-obbligu tal-fornituri jew tal-bejjiegħa mill-ġdid ta’ prodotti kkonċernati mill-ittikkettjar tal-enerġija li jirreferu, fir-reklamar tagħhom, għall-klassi ta’ effiċjenza enerġetika u għall-firxa ta’ klassijiet ta’ effiċjenza enerġetika, huwa, f’dan ir-rigward, għal kollox sospiż sad-dħul fis-seħħ tal-atti delegati l-ġodda?”
Fuq id‑domandi preliminari
29      Skont l-Artikolu 99 tar-Regoli tal-Proċedura tal-Qorti tal-Ġustizzja, meta, b’mod partikolari, ir-risposta għal domanda preliminari tkun tista’ tiġi dedotta b’mod ċar mill-ġurisprudenza jew meta r-risposta għad-domanda preliminari magħmula ma tkun tħalli lok għal ebda dubju raġonevoli, il-Qorti tal-Ġustizzja tista’, f’kull mument, fuq proposta tal-Imħallef Relatur u wara li jinstema’ l-Avukat Ġenerali, tiddeċiedi permezz ta’ digriet motivat.
30      F’din il-kawża hemm lok li tiġi applikata din id-dispożizzjoni.
31      Permezz tad-domandi tagħha, li għandhom jiġu eżaminati flimkien, il-qorti tar-rinviju tistaqsi, essenzjalment, jekk il-punt (a) tal-ewwel paragrafu tal-Artikolu 6 tar-Regolament 2017/1369 għandux jiġi interpretat fis-sens li l-fornituri u n-negozjanti ta’ prodott għandhom l-obbligu, fir-reklamar viżiv tagħhom jew fil-materjal promozzjonali tekniku tagħhom relatati ma’ mudell speċifiku ta’ dan il-prodott, li jirreferu għall-klassi tal-effiċjenza enerġetika tiegħu u għall-firxa tal-klassijiet tal-effiċjenza disponibbli fuq it-tikketta tal-grupp ta’ prodotti kkonċernat fil-każ fejn dan il-grupp ta’ prodotti kien is-suġġett ta’ att iddelegat adottat abbażi tad-Direttiva 2010/30, u mhux ta’ att iddelegat adottat abbażi tar-Regolament 2017/1369. Fl-affermattiv, il-qorti tar-rinviju tixtieq tkun taf b’liema mod dawn il-fornituri u dawn in-negozjanti jistgħu jindikaw din il-klassi tal-effiċjenza enerġetika u din il-firxa tal-klassijiet tal-effiċjenza fir-reklamar jew fil-materjal promozzjonali kkonċernati.
32      Fl-ewwel lok, għandu jitfakkar li, skont il-punt (a) tal-ewwel paragrafu tal-Artikolu 6 tar-Regolament 2017/1369, il-fornituri u n-negozjanti ta’ prodott għandhom jirreferu għall-klassi tal-effiċjenza enerġetika ta’ dan il-prodott u għall-firxa tal-klassijiet tal-effiċjenza disponibbli fuq it-tikketta tal-grupp ta’ prodotti kkonċernat fir-reklamar viżiv jew fil-materjal promozzjonali tekniku relatati ma’ mudell speċifiku tal-imsemmi prodott skont l-att iddelegat rilevanti.
33      Barra minn hekk, mill-Artikolu 16(1) u (3)(j) tar-Regolament 2017/1369 jirriżulta li l-Kummissjoni għandha s-setgħa li tadotta atti ddelegati sabiex tissupplimenta dan ir-regolament billi tispeċifika, b’mod partikolari, il-mod li bih għandha tiġi inkluża din il-klassi tal-effiċjenza enerġetika u din il-firxa tal-klassijiet tal-effiċjenza fir-reklamar viżiv u fil-materjal promozzjonali tekniku kkonċernati, “inkluż il-leġibbiltà u l-viżibbiltà”.
34      Għaldaqstant, l-obbligu għall-fornituri u għan-negozjanti ta’ prodott li jirreferu għall-imsemmija klassi tal-effiċjenza enerġetika u għall-imsemmija firxa tal-klassijiet tal-effiċjenza fir-reklamar viżiv jew fil-materjal promozzjonali tekniku tagħhom jirriżulta mill-Artikolu 6 tar-Regolament 2017/1369, filwaqt li l-atti ddelegati adottati abbażi tal-Artikolu 16 ta’ dan ir-regolament huma intiżi biss li jippreċiżaw b’liema mod dawn il-fornituri u dawn in-negozjanti għandhom iwettqu tali riferiment.
35      Għaldaqstant, għandu jiġi konkluż li l-obbligu stess li jsir tali riferiment jirriżulta direttament mill-punt (a) tal-ewwel paragrafu tal-Artikolu 6 tar-Regolament 2017/1369 b’mod li dan huwa impost fuq l-imsemmija fornituri u fuq l-imsemmija negozjanti, minkejja li ebda att iddelegat ma ġie adottat għall-grupp ta’ prodotti kkonċernat abbażi tal-Artikolu 16 ta’ dan ir-regolament.
36      Huwa minnu li, meta tali att iddelegat ma jkunx ġie adottat, l-“att delegat rilevanti”, fis-sens tal-punt (a) tal-ewwel paragrafu tal-Artikolu 6 ta’ dan ir-regolament, ikopri, skont id-dispożizzjonijiet magħquda tal-Artikolu 16(1) u tal-ewwel subparagrafu tal-Artikolu 20(4) tar-Regolament 2017/1369, l-att iddelegat adottat, għall-grupp ta’ prodotti kkonċernat, abbażi, b’mod partikolari, tad-Direttiva 2010/30, li ppreċediet ir-Regolament 2017/1369.
37      Madankollu, it-tieni subparagrafu tal-Artikolu 20(4) tar-Regolament 2017/1369 jipprovdi li l-obbligi taħt dan ir-regolament għandhom japplikaw għall-gruppi ta’ prodotti li jaqgħu taħt l-atti ddelegati adottati, b’mod partikolari, skont id-Direttiva 2010/30.
38      Għaldaqstant, anki fl-ipoteżi fejn att iddelegat ikun ġie adottat abbażi tad-Direttiva 2010/30 mingħajr madankollu ma jipprevedi l-obbligu għall-fornituri u għan-negozjanti ta’ prodott li jirreferu għall-klassi tal-effiċjenza enerġetika tiegħu u għall-firxa tal-klassijiet tal-effiċjenza disponibbli fuq it-tikketta tal-grupp ta’ prodotti kkonċernat fir-reklamar viżiv tagħhom jew fil-materjal promozzjonali tekniku tagħhom, dan l-obbligu jibqa’ infurzabbli fir-rigward tal-fornituri u tan-negozjanti ta’ dan il-prodott skont il-punt (a) tal-ewwel paragrafu tal-Artikolu 6 tar-Regolament 2017/1369.
39      Peress li l-att iddelegat adottat abbażi tal-Artikolu 10 tad-Direttiva 2010/30 ma jistabbilixxix l-imsemmi obbligu, dan ma jistax, mid-definizzjoni tiegħu stess, jispeċifika l-mod li bih dawn il-fornituri u dawn in-negozjanti għandhom jagħmlu riferiment għall-klassi tal-effiċjenza enerġetika tal-prodott ikkonċernat u għall-firxa tal-klassijiet tal-effiċjenza disponibbli fuq it-tikketta tal-grupp ta’ prodotti kkonċernat fir-reklamar viżiv tagħhom jew fil-materjal promozzjonali tekniku tagħhom.
40      F’dan il-każ, il-grupp ta’ prodotti tal-fran u tal-estratturi tal-kukers domestiċi kien is-suġġett tar-Regolament Iddelegat Nru 65/2014 adottat abbażi tal-Artikolu 10 tad-Direttiva 2010/30. Madankollu, hekk kif indikat il-qorti tar-rinviju bi tweġiba għal talba għal informazzjoni mill-Qorti tal-Ġustizzja, dan ir-regolament iddelegat ma jipprevedix obbligu, għal dawn il-fornituri u għal dawn in-negozjanti, li jindikaw il-firxa tal-klassijiet tal-effiċjenza enerġetika fir-reklamar viżiv u fil-materjal promozzjonali tekniku tagħhom. Barra minn hekk, għalkemm jipprevedi l-obbligu li jsir riferiment għall-klassi tal-effiċjenza enerġetika f’dan ir-reklamar u f’dan il-materjal promozzjonali, hekk kif jirriżulta mill-Artikolu 3(1)(a)(iv) u (v) u (b)(iv) u (v) tiegħu, kif ukoll mill-Artikolu 4(1)(c) u (d) u (2)(c) u (d) tiegħu, ebda dispożizzjoni oħra tiegħu ma tippreċiża l-mod li bih tali riferiment għandu jsir.
41      F’dawn iċ-ċirkustanzi u sakemm ma jiġi adottat ebda att iddelegat għall-grupp ta’ prodotti relatat mal-fran u mal-estratturi tal-kukers domestiċi abbażi tal-Artikolu 16 tar-Regolament 2017/1369, għandu jiġi konkluż li l-imsemmija fornituri u l-imsemmija negozjanti għandhom ċertu marġni ta’ evalwazzjoni fir-rigward tal-mod ta’ riferiment għall-klassi tal-effiċjenza enerġetika u għall-firxa tal-klassijiet tal-effiċjenza fir-reklamar viżiv u fil-materjal promozzjonali tekniku tagħhom.
42      Madankollu, dan il-marġni ta’ evalwazzjoni ma jistax ikun eżerċitat mingħajr limitu.
43      Fil-fatt, l-ewwel mill-Artikolu 3(1)(a)(i) u (b)(i) kif ukoll mill-Artikolu 3(3)(a) u (b) tar-Regolament Iddelegat Nru 65/2014 jirriżulta essenzjalment li kull forn u estrattur tal-kukers domestiku għandu jiġi pprovdut b’tikketta li jkun fiha l-informazzjoni fil-format indikat fil-punti 1 u 2 tal-Anness III ta’ dan ir-regolament iddelegat. B’mod partikolari, il-punti 1.1.1. sa 1.1.3, 2.1.4, 2.2 u 2.3 ta’ dan l-anness jesponu l-mod li bih il-klassi tal-effiċjenza enerġetika tal-prodott ikkonċernat u l-firxa tal-klassijiet tal-effiċjenza disponibbli fuq it-tikketta tal-grupp ta’ prodotti kkonċernat għandhom jiġu ppreżentati fuq it-tikketta tiegħu f’termini ta’ pożizzjonament, ta’ format, ta’ daqs, ta’ tipa u ta’ kulur. Għaldaqstant, fl-eżerċizzju tal-marġni ta’ evalwazzjoni msemmi fil-punt 41 ta’ dan id-digriet, il-fornituri u n-negozjanti kkonċernati għandhom, sa fejn ikun possibbli fid-dawl tan-natura, tad-daqs u tar-rekwiżiti kummerċjali tar-reklamar tagħhom u tal-materjal promozzjonali tagħhom, jieħdu inkunsiderazzjoni tali preżentazzjoni.
44      It-tieni, l-Artikolu 16(3)(j) tar-Regolament 2017/1369 jindika li l-atti ddelegati adottati abbażi ta’ dan ir-regolament għandhom jispeċifikaw il-mod li bih il-klassi tal-effiċjenza enerġetika tal-prodott ikkonċernat u l-firxa tal-klassijiet tal-effiċjenza disponibbli fuq it-tikketta tal-grupp ta’ prodotti kkonċernat għandhom jiġu inklużi fir-reklamar viżiv u fil-materjal promozzjonali tekniku “inkluż il-leġibbiltà u l-viżibbiltà”. Minn dan isegwi li, meta l-fornituri u n-negozjanti ta’ prodott jeżerċitaw il-marġni ta’ diskrezzjoni msemmi fil-punt 41 ta’ dan id-digriet fl-assenza ta’ att iddelegat adottat abbażi tal-imsemmi regolament, huma għandhom madankollu jiżguraw ruħhom li l-klassi tal-effiċjenza enerġetika tiegħu u l-firxa tal-klassijiet tal-effiċjenza disponibbli fuq it-tikketta tal-grupp ta’ prodotti kkonċernat jidhru b’mod leġibbli u viżibbli fir-reklamar viżiv tagħhom u fil-materjal promozzjonali tekniku tagħhom. Tali rekwiżit jista’ jwassalhom sabiex jirrinunzjaw milli jippreżentaw dawn il-klassijiet u dawn il-firxiet tal-klassijiet tal-effiċjenza bl-istess mod bħal dak adottat fuq it-tikketta ta’ dan il-grupp ta’ prodotti fil-każ fejn, minħabba n-natura, id-daqs u r-rekwiżiti kummerċjali tar-reklamar jew tal-materjal promozzjonali kkonċernati, tali preżentazzjoni ma tkunx twassal għal riżultat leġibbli u/jew viżibbli.
45      It-tielet, mill-premessi 5 u 8 tad-Direttiva 2010/30 kif ukoll mill-premessi 2 u 10 tar-Regolament 2017/1369 jirriżulta li l-għan li tiġi pprovduta informazzjoni eżatta, rilevanti u paragunabbli dwar il-konsum enerġetiku speċifiku tal-prodotti relatati mal-enerġija permezz ta’ tikketta tal-enerġija uniformi li għandha titwaħħal minn negozjant fuq prodott speċifiku jikkontribwixxi għall-protezzjoni tal-konsumatur ikkonċernat. Issa, l-għoti ta’ informazzjoni lil dan il-konsumatur dwar l-effiċjenza enerġetika tal-apparati kkonċernati waqt l-użu tagħhom kif ukoll dwar il-konsum enerġetiku ta’ prodotti relatati mal-enerġija, li jippermetti lill-imsemmi konsumatur jagħmel għażliet informati, jikkostitwixxi l-għan essenzjali ta’ dawn l-atti tal-Unjoni (ara, f’dan is-sens, is-sentenzi tal‑11 ta’ Mejju 2017, Dyson vs Il‑Kummissjoni, C‑44/16 P, EU:C:2017:357, punt 64, u tal‑25 ta’ Lulju 2018, Dyson, C‑632/16, EU:C:2018:599, punt 33).
46      Għaldaqstant, meta jeżerċitaw il-marġni ta’ evalwazzjoni msemmi fil-punt 41 ta’ dan id-digriet, il-fornituri u n-negozjanti ta’ prodott għandhom jiżguraw li konsumatur medju, normalment informat u raġonevolment attent u avżat ikun jista’ faċilment jidentifika l-klassi tal-effiċjenza enerġetika tiegħu u l-firxa tal-klassijiet tal-effiċjenza disponibbli fuq it-tikketta tal-grupp ta’ prodotti kkonċernat b’mod li jkun informat dwar il-konsum enerġetiku ta’ dan il-prodott, ikun jista’ jqabbel dan il-konsum ma’ dak ta’ prodotti tal-istess grupp proposti f’reklamar viżiv ieħor jew f’materjal promozzjonali tekniku ieħor u jagħmel għalhekk, jekk ikun il-każ, għażliet informati fil-qasam tax-xiri.
47      Ir-raba’, mill-premessa 10 tar-Regolament 2017/1369 jirriżulta wkoll li, fir-rigward tal-firxa tal-klassijiet tal-effiċjenza enerġetika disponibbli fuq it-tikketta tal-grupp ta’ prodotti kkonċernat, il-leġiżlatur tal-Unjoni xtaq iżomm l-iskala tal-kuluri eżistenti fuq din it-tikketta, li tmur mill-kulur aħdar skur sal-kulur aħmar, bħala bażi tal-informazzjoni pprovduta lill-klijenti. Barra minn hekk, huwa magħruf li l-prinċipju li skontu l-ittri marbuta mad-diversi klassijiet tal-effiċjenza enerġetika u mal-firxiet tagħhom jidhru f’simbolu ta’ vleġġa li l-isfond ta’ kulur tiegħu jikkorrispondi għal dak tal-ittra kkonċernata, hekk kif jirriżulta b’mod partikolari mill-punti 1 u 2 tal-Anness III tar-Regolament Iddelegat Nru 65/2014, huwa komuni għall-atti kollha tal-Unjoni fil-qasam tat-tikkettar tal-enerġija. Peress li l-konsumaturi ilhom għal żmien twil familjari ma’ din l-iskala ta’ kuluri u ma’ dan is-simbolu ta’ vleġġa, meta l-produtturi u n-negozjanti kkonċernati jagħżlu, fil-kuntest tal-eżerċizzju tal-marġni ta’ evalwazzjoni msemmi fil-punt 41 ta’ dan id-digriet, rappreżentazzjoni grafika ta’ dawn il-klassijiet u ta’ dawn il-firxiet fir-reklamar viżiv tagħhom u fil-materjal promozzjonali tekniku tagħhom, huma għandhom, tal-inqas, josservaw l-imsemmija skala u l-imsemmi simbolu. Madankollu, ir-rekwiżit ta’ kulur ma jistax japplika oġġettivament meta r-reklamar jew il-materjal promozzjonali kkonċernati jkunu stampati b’monokromju.
48      Mill-kunsiderazzjonijiet esposti fil-punti 43 sa 47 ta’ dan id-digriet jirriżulta li, sakemm jiġi adottat att iddelegat għall-grupp ta’ prodotti tal-fran u tal-estratturi tal-kukers domestiċi abbażi tal-Artikolu 16 tar-Regolament 2017/1369, il-fornituri u n-negozjanti ta’ prodott ta’ dan il-grupp għandhom, sabiex jippermettu lill-konsumatur ikkonċernat jikseb informazzjoni ċara dwar il-konsum enerġetiku tiegħu kif ukoll jipproċedi faċilment għal paraguni u għażliet informati fil-qasam tax-xiri, jagħmlu riferiment, fir-reklamar viżiv tagħhom u fil-materjal promozzjonali tekniku tagħhom, għall-klassi tal-effiċjenza enerġetika ta’ dan il-prodott u għall-firxa tal-klassijiet tal-effiċjenza bl-istess mod bħal dak adottat fuq it-tikketta tal-grupp ta’ prodotti kkonċernat, sakemm tali preżentazzjoni tibqa’ leġibbli u viżibbli fid-dawl tan-natura, tad-daqs u tar-rekwiżiti kummerċjali ta’ dan ir-reklamar u ta’ dan il-materjal promozzjonali.
49      Jekk tali preżentazzjoni ma tkunx fattibbli, dawn il-fornituri u dawn in-negozjanti għandhom fi kwalunkwe każ jagħżlu preżentazzjoni ekwivalenti li tkun tissodisfa r-rekwiżiti ta’ għoti ta’ informazzjoni lill-konsumatur imfakkra fil-punti 46 u 48 ta’ dan id-digriet kif ukoll ir-rekwiżiti ta’ leġibbiltà u ta’ viżibbiltà previsti fl-Artikolu 16(1) u (3)(j) tar-Regolament 2017/1369.
50      Bħala eżempju u bla ħsara għal soluzzjonijiet oħra possibbli, huma jistgħu jsemmu, b’mod leġibbli u viżibbli, il-klassi tal-effiċjenza enerġetika tal-prodott ikkonċernat u l-firxa tal-klassijiet tal-effiċjenza enerġetika permezz ta’ espressjoni li tinftiehem faċilment minn konsumatur medju, normalment informat u raġonevolment attent u avżat, bħal “[i]l-klassi tal-effiċjenza enerġetika ta’ dan il-mudell/prodott hija [ittra rilevanti] fuq firxa li tmur mill-[ewwel ittra] sa[l-aħħar ittra]”, jew ukoll jindikaw l-ittra tal-klassi tal-effiċjenza enerġetika kkonċernata fi vleġġa li l-isfond ta’ kulur tagħha għandu jkun dak tal-ittra korrispondenti tal-firxa tal-klassijiet tal-effiċjenza enerġetika u jippreċiżaw maġenb din il-vleġġa l-estent tal-firxa permezz ta’ indikazzjoni jew ta’ simbolu ekwivalenti li jinftehmu faċilment minn tali konsumatur. Il-pożizzjoni, id-daqs u t-tipa ta’ dawn ir-riferimenti għandhom jintgħażlu b’mod li dawn tal-aħħar ikunu leġibbli u viżibbli u b’hekk joħorġu b’mod ċar, għal dan il-konsumatur, mir-reklamar jew mill-materjal promozzjonali kkonċernati. Meta l-imsemmija fornituri u l-imsemmija negozjanti jagħżlu s-simbolu tal-vleġġa, huma jistgħu jispiraw ruħhom mill-preżentazzjoni grafika adottata mill-Kummissjoni fir-regolamenti ddelegati adottati abbażi tal-Artikolu 16 tar-Regolament 2017/1369 għal gruppi oħra ta’ prodotti, kif riprodotta fil-punt 18 ta’ dan id-digriet.
51      Fid-dawl tal-motivi preċedenti, hemm lok li r-risposta għad-domandi preliminari magħmula tkun kif ġej:
–        il-punt (a) tal-ewwel paragrafu tal-Artikolu 6 tar-Regolament 2017/1369 għandu jiġi interpretat fis-sens li l-fornituri u n-negozjanti ta’ prodott għandhom l-obbligu, fir-reklamar viżiv tagħhom jew fil-materjal promozzjonali tekniku tagħhom relatati ma’ mudell speċifiku ta’ dan il-prodott, li jirreferu għall-klassi tal-effiċjenza enerġetika tiegħu u għall-firxa tal-klassijiet tal-effiċjenza disponibbli fuq it-tikketta tal-grupp ta’ prodotti kkonċernat fil-każ fejn dan il-grupp ta’ prodotti kien is-suġġett ta’ att iddelegat adottat abbażi tad-Direttiva 2010/30, u mhux ta’ att iddelegat adottat abbażi tar-Regolament 2017/1369;
–        meta dan l-att iddelegat ma jkunx jipprevedi l-mod li bih dawn il-fornituri u dawn in-negozjanti għandhom jagħmlu tali riferiment u sakemm att iddelegat ma jkunx ġie adottat għall-grupp ta’ prodotti kkonċernat abbażi tal-Artikolu 16 tar-Regolament 2017/1369, dawn għandhom jirreferu, fir-reklami viżivi tagħhom u fil-materjal promozzjonali tekniku tagħhom, għal din il-klassi tal-effiċjenza enerġetika u għal din il-firxa tal-klassijiet tal-effiċjenza bl-istess mod bħal dak adottat fuq it-tikketta ta’ dan il-grupp ta’ prodotti, sakemm tali preżentazzjoni tibqa’ leġibbli u viżibbli fid-dawl tan-natura, tad-daqs u tar-rekwiżiti kummerċjali ta’ dan ir-reklamar u ta’ dan il-materjal promozzjonali;
–        jekk tali preżentazzjoni ma tkunx fattibbli, l-imsemmija fornituri u l-imsemmija negozjanti għandhom fi kwalunkwe każ jagħżlu preżentazzjoni ekwivalenti li tkun tissodisfa r-rekwiżiti ta’ għoti ta’ informazzjoni lill-konsumatur kif ukoll ir-rekwiżiti ta’ leġibbiltà u ta’ viżibbiltà hekk kif jirriżultaw mir-Regolament 2017/1369.
Fuq l‑ispejjeż
52      Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija din il-qorti li tiddeċiedi fuq l-ispejjeż.
Għal dawn il-motivi, Il-Qorti tal-Ġustizzja (It-Tmien Awla) taqta’ u tiddeċiedi:
l-punt (a) tal-ewwel paragrafu tal-Artikolu 6 tar-Regolament (UE) 2017/1369 tal-Parlament Ewropew u tal-Kunsill tal‑4 ta’ Lulju 2017 li jistabbilixxi qafas għat-tikkettar tal-enerġija u li jħassar id-Direttiva 2010/30/UE,
għandu jiġi interpretat fis-sens li:
il-fornituri u n-negozjanti ta’ prodott għandhom l-obbligu, fir-reklamar viżiv tagħhom jew fil-materjal promozzjonali tekniku tagħhom relatati ma’ mudell speċifiku ta’ dan il-prodott, li jirreferu għall-klassi tal-effiċjenza enerġetika tiegħu u għall-firxa tal-klassijiet tal-effiċjenza disponibbli fuq it-tikketta tal-grupp ta’ prodotti kkonċernat fil-każ fejn dan il-grupp ta’ prodotti kien is-suġġett ta’ att iddelegat adottat abbażi tad-Direttiva 2010/30/UE tal-Parlament Ewropew u tal-Kunsill tad‑19 ta’ Mejju 2010 dwar l-indikazzjoni permezz ta’ ttikkettar u l-informazzjoni standard tal-prodott dwar il-konsum tal-enerġija u riżorsi oħra minn prodotti marbutin mal-enerġija, u mhux ta’ att iddelegat adottat abbażi tar-Regolament 2017/1369.
Meta dan l-att iddelegat ma jkunx jipprevedi l-mod li bih dawn il-fornituri u dawn in-negozjanti għandhom jagħmlu tali riferiment u sakemm att iddelegat ma jkunx ġie adottat għall-grupp ta’ prodotti kkonċernat abbażi tal-Artikolu 16 tar-Regolament 2017/1369, dawn għandhom jirreferu, fir-reklami viżivi tagħhom u fil-materjal promozzjonali tekniku tagħhom, għal din il-klassi tal-effiċjenza enerġetika u għal din il-firxa tal-klassijiet tal-effiċjenza bl-istess mod bħal dak adottat fuq it-tikketta ta’ dan il-grupp ta’ prodotti, sakemm tali preżentazzjoni tibqa’ leġibbli u viżibbli fid-dawl tan-natura, tad-daqs u tar-rekwiżiti kummerċjali ta’ dan ir-reklamar u ta’ dan il-materjal promozzjonali;
Jekk tali preżentazzjoni ma tkunx fattibbli, l-imsemmija fornituri u l-imsemmija negozjanti għandhom fi kwalunkwe każ jagħżlu preżentazzjoni ekwivalenti li tkun tissodisfa r-rekwiżiti ta’ għoti ta’ informazzjoni lill-konsumatur kif ukoll ir-rekwiżiti ta’ leġibbiltà u ta’ viżibbiltà hekk kif jirriżultaw mir-Regolament 2017/1369.
Firem
*      Lingwa tal-kawża: il-Ġermaniż.